ddrg/super_eurlex huggingface dataset:
Sa mheasúnú tionchair, díríodh ar cheithre réimse idirghabhálaithe: sásraí chun athúsáid fheabhsaithe a bhaint as sonraí earnála poiblí, bearta chun muinín as idirghabhálaithe sonraí a chruthú, bearta chun altrúchas sonraí a fheabhsú, agus sásra Eorpach a chruthú chun gnéithe cothrománacha an rialachais a chomhordú agus a stiúradh. I gcás gach réimse, féachadh sa mheasúnú tionchair ar roghanna boga ar nós treoraíochta nó moltaí, mar aon le dhá rogha dlí chrua a bhí éagsúil lena chéile ó thaobh an leibhéil déine a bhain leo.

Ba é conclúid na hanailíse nach féidir brath ar bhearta dlí boga chun an mhuinín is gá a chruthú as comhroinnt sonraí sna réimsí idirghabhálaithe éagsúla. Mar shampla, tá gné láidir i leith cosaint tomhaltóirí ag baint le haltrúchas sonraí, agus tá sé deacair na cuspóirí a ghabhann leis a bhaint amach le bearta boga amháin.

Maidir le hathúsáid fheabhsaithe a bhaint as sonraí earnála poiblí, féachadh ar shamhail láraithe mar aon le samhail dhíláraithe le haghaidh athúsáid sonraí a láimhseáil. I gcás na mbeart arb é is cuspóir dóibh muinín as idirghabhálaithe sonraí a chruthú, ba éagsúil na roghanna a bhí ann ó thaobh ghné dheonaigh nó éigeantach na scéime lipéadaithe / deimhniúcháin. I gcás an altrúchais sonraí, rinneadh measúnú ar roghanna le haghaidh scéim deimhniúcháin dheonaigh agus scéim údaraithe éigeantaigh. Na roghanna maidir le sásra Eorpach a chruthú chun gnéithe cothrománacha an rialachais a stiúradh agus a chomhordú, is éard a bhí iontu ná comhlacht dlí neamhspleách a chruthú agus cúram a chur ar an gCoimisiún sainghrúpa a bhunú.

Ba é conclúid an mheasúnaithe gur i gcás trí cinn de na réimsí idirghabhálaithe, ba í an rogha íseal-déine an rogha ab fhearr. Mar sin féin, i gcás an altrúchais sonraí, ba í an rogha ard-déine an rogha ab fhearr: le húdarú éigeantach, chruthófaí an mhuinín ba ghá as sásraí um altrúchas sonraí. I gcás lipéadú nó dheimhniúchán na n-idirghabhálaithe sonraí, ba rogha mhalartach indéanta í an scéim éigeantach freisin ós rud é go leagfadh sé amach rialacha soiléire maidir le feidhmiú sa mhargadh sonraí Eorpach agus chruthódh sé leibhéal níos airde muiníne as seirbhísí na n-idirghabhálaithe sin.
Rinneadh roinnt roghanna reachtacha agus neamhreachtacha a mheas. Cuireadh roinnt roghanna i leataobh go luath sa phróiseas: An rogha chun eintiteas dlíthiúil ar leith a chruthú, cuireadh i leataobh í ar an ábhar go mbeadh beart den sórt sin díréireach i gcomparáid leis na cúraimí teoranta a thabharfaí don eintiteas. Ina theannta sin, an rogha chun córas malartach a úsáid nó a fhorbairt, cuireadh i leataobh í freisin, go príomha toisc gur léiríodh go bhfuil an réiteach e-CODEX atá ann faoi láthair an-éifeachtach agus éifeachtúil le haghaidh na nósanna imeachta ina bhfuil sé in úsáid cheana, agus tá sé réasúnta a bheith ag súil le toradh ar na EUR 24 mhilliún a infheistíodh chun e-CODEX a chruthú. Thairis sin, d’ardófaí saincheisteanna maidir le hinbhuanaitheacht fhadtéarmach agus le rúndacht agus sláine na sonraí a mhalartaítear, toisc go bhféadfadh rochtain a bheith ag úinéir an réitigh, go teoiriciúil, ar na sonraí a d’aistreofaí leis an réiteach sin. Ní fhéadfaí smaoineamh ar e-CODEX a aistriú chuig Ballstát ná chuig cuibhreannas Ballstát ach oiread, toisc gur léir gur dhiúltaigh na Ballstáit don fhéidearthacht sin. An rogha is fearr leo, de réir mar a cuireadh in iúl i roinnt conclúidí ón gComhairle, a chur faoi deara do eu-LISA go ndéanfar cothabháil éabhlóideach bhreise ar e-CODEX a áirithiú.

Faoi na coinníollacha sin, rinneadh measúnú ar dhá rogha i gcomparáid leis an gcás bunlíne, i.e. nach ndéantar aon chothabháil bhuan a mbeadh de thoradh air go rachadh e-CODEX in éag. As na roghanna sin, measadh gurbh é an rogha e-CODEX a thabhairt do Ghníomhaireacht an rogha ab iomchuí. An rogha mhalartach chun a chur faoi deara don Choimisiún a áirithiú go ndéantar e-CODEX a choinneáil ar bun, measadh nach raibh sí chomh buntáisteach céanna ós rud é go mbeadh sé níos deacra rannpháirtíocht na mBallstát a áirithiú i rialachas an chórais – rud atá tábhachtach, dar leis na Ballstáit, chun neamhspleáchas na mbreithiúna a ráthú. D’fhéadfaí gur rogha níos solúbtha a bheadh i ngníomhaireacht freisin, rud a d’fhágfadh gurbh fhearr a bheifí in ann ionchur ó pháirtithe leasmhara a chur san áireamh. Ar na gníomhaireachtaí atá ann cheana féin, is é Gníomhaireacht an Aontais Eorpaigh um Bainistiú Oibríochtúil a dhéanamh ar Chórais Mhórscála TF sa Limistéar Saoirse, Slándála agus Ceartais (eu-LISA) an t‑aon ghníomhaireacht a bhfuil taithí ábhartha aici i mbainistiú córas mórscála TF agus ba cheart an cúram a thabhairt di e-CODEX a bhainistiú. Ionas go bhféadfar bunús dlí a ghlacadh le haghaidh e-CODEX, chomh maith le próiseas aistrithe leordhóthanach a áirithiú, bheadh ar chuibhreannas na mBallstát atá ann faoi láthair nó ar eintiteas nua leanúint de bheith ag coinneáil e-CODEX ar bun le linn na tréimhse 2021-2023.
Pá leordhóthanach a áirithiú d’oibrithe an Aontais, tá sé sin ríthábhachtach maidir le dálaí córa oibre agus maireachtála a ráthú, agus le geilleagair agus pobail chothroma athléimneacha a fhorbairt. Mar sin féin, le scór éigin bliain anuas, na tuarastail ísle atá ann i roinnt mhaith Ballstát, níor choinnigh siad bord ar bord le tuarastail níos airde, rud a chuir le bochtaineacht lucht oibre agus le neamhionannas pá, agus a bhain den chumas atá ag lucht pá íseal déileáil leis an gciapadh eacnamaíoch.

Tá ról tábhachtach ag an bpá íosta sa chomhthéacs foriomlán sin. Is féidir pá íosta a chosaint trí bhíthin comhaontuithe comhchoiteanna (rud a dhéantar i 6 Bhallstát) nó trí phá íosta reachtúil a leagtar síos i reachtaíocht (rud a dhéantar i 21 Bhallstát). Nuair a shocraítear an pá íosta ar leibhéal leordhóthanach, áirithítear leis go mbíonn caighdeán sásúil maireachtála ag oibrithe, neartaítear leis na dreasachtaí atá ann chun obair a dhéanamh, agus laghdaítear leis bochtaineacht lucht oibre agus neamhionannas i measc daoine nach dtuilleann pá ard. Ina theannta sin, tugtar tacaíocht leis an bpá íosta don chomhionannas inscne mar, i measc na ndaoine a thuilleann an phá íosta nó a thuilleann tuarastal gar don phá íosta, gur mó bean ná fear atá ann.

Mar sin féin, tá roinnt mhaith oibrithe san Aontas nach bhfuil faoi chosaint ag pá íosta leordhóthanach faoi láthair. I bhformhór na mBallstát a bhfuil pá íosta reachtúil náisiúnta i bhfeidhm iontu, tá an pá íosta ró-íseal i gcomparáid le tuarastail eile agus/nó chun caighdeán sásúil maireachtála a chur ar fáil. Is féidir é sin a léiriú ar bhonn luachanna tagartha a úsáidtear go forleathan: (i) tá an pá íosta reachtúil náisiúnta níos ísle ná 60 % den tuarastal airmheánach nó 50 % den mheántuarastal i mbeagnach gach Ballstát. Anuas air sin, déantar grúpaí sonracha oibrithe a eisiamh ón gcosaint a thugtar le pá íosta reachtúil náisiúnta. Sna Ballstáit atá ag brath ar an gcómhargáil, an chosaint maidir le pá íosta a chuirtear ar fáil trí chomhaontuithe comhchoiteanna, tá roinnt oibrithe ann nach gcumhdaítear léi. An cion oibrithe nach gcumhdaítear, is idir 10 % agus 20 % atá ann i gceithre thír, agus is 55 % atá ann i dtír amháin.

Cuid de na cúiseanna atá leis an bhfadhb sin, tá siad i gceist maidir leis an dá chóras agus is iad sin: na treochtaí laghdaitheacha atá sa chómhargáil agus an easpa comhlíonta atá ann maidir le forálacha náisiúnta atá ann cheana. Anuas air sin, tá roinnt cúiseanna ann a bhaineann go sonrach le córais socraithe pá íosta reachtúil, mar atá: easpa critéar soiléir cobhsaí maidir le pá íosta a shocrú agus a nuashonrú, rannpháirtíocht neamh-leordhóthanach ó thaobh comhpháirtithe sóisialta de, úsáidtear rátaí níos ísle le haghaidh grúpaí ar leith (athruithe), cuirtear laghduithe i bhfeidhm bunaithe ar luach trealaimh nó ar chostais eile (asbhaintí), agus an úsáid a bhaintear as díolúintí.
Is ionann criptea-shócmhainní agus cineál sócmhainní digiteacha a bhraitheann ar chripteagrafaíocht agus teicneolaíocht mórleabhar dáilte (DLT) go príomha. D’fhéadfadh roinnt criptea-shócmhainní cáiliú mar ionstraimí airgeadais faoin An Treoir maidir le Margaí in Ionstraimí Airgeadais Treoir maidir le Margaí in Ionstraimí Airgeadais II (MiFID II) nó mar ‘ríomh‑airgead’ faoin Treoir um Airgead Leictreonach (EMD2), cé go dtagann a bhformhór lasmuigh de raon feidhme rialachán airgeadais reatha an Aontais Eorpaigh.

I gcás nach gcumhdaítear criptea-shócmhainní le rialachán airgeadais an Aontais Eorpaigh, bíonn tomhaltóirí agus infheisteoirí i mbaol rioscaí substaintiúla in éagmais rialacha is infheidhme i leith seirbhísí a bhaineann le sócmhainní den sórt sin (amhail malartuithe, ardáin trádála, soláthraithe tiachóige cumhdaigh). Bíonn rioscaí substaintiúla margaidh i gceist chomh maith (e.g. cúbláil mhargaidh) i margadh tánaisteach na gcriptea-shócmhainní. Tá rialacha saincheaptha curtha i bhfeidhm ag roinnt Ballstát ar an leibhéal náisiúnta le haghaidh gach criptea-shócmhainne – nó fothacar díobh – a thagann lasmuigh de reachtaíocht reatha an Aontais. D’fhéadfadh deighilt rialála tarlú mar thoradh air sin, rud a dhéanfadh iomaíocht sa Mhargadh Aonair a shaobhadh, a d’fhágfadh go mbeidh sé níos deacra do sholáthraithe seirbhísí criptea-shócmhainní a gcuid gníomhaíochtaí a mhéadú ó scála ar bhonn trasteorann agus a spreagfadh arbatráiste rialála. Cé go bhfuil an margadh criptea-shócmhainní fós measartha ó thaobh méide agus nach bagairt é don chobhsaíocht airgeadais go fóill ar aon nós, tá na méideanna trádála laethúla ag dul i méid go seasta. Féadann dúshláin bhreise a bheith i gceist le ‘cripteamhonaí cobhsaí’ (fothacar criptea-shócmhainní a bhfuil gnéithe iontu chun a bpraghas a chobhsú) más rud é go nglacann tomhaltóirí leo go forleathan (e.g. cobhsaíocht airgeadais agus ceannasacht airgeadaíochta). D’fhonn arbatráiste rialála a sheachaint agus cosaint leordhóthanach a áirithiú do thomhaltóirí, ba cheart go mbraithfeadh cóir rialála na gcripteamhonaí cobhsaí sin ar a ndearadh sainiúil. In éagmais creata le haghaidh criptea-shócmhainní san Aontas, cailleann úsáideoirí muinín i gcriptea-shócmhainní agus cuirfidh sé sin cosc ar fhorbairt an mhargaidh sin, rud a chiallaíonn go gcailltear deiseanna ó thaobh ionstraimí íocaíochta nó foinsí nua cistiúcháin atá tapa, saor agus éifeachtach do chuideachtaí an Aontais.

I gcás ina gcumhdaítear criptea-shócmhainní le reachtaíocht seirbhísí airgeadais an Aontais, tá easpa deimhneacht dhlíthiúil ann faoi conas is ceart rialachán airgeadais reatha an Aontais a chur i bhfeidhm (e.g. an Rialachán Réamheolaire , an Treoir maidir le Margaí in Ionstraimí Airgeadais II(MIFID II) agus an Rialachán maidir le Taisclanna Lárnacha Urrús ). De bharr an cháis sin, ní dhéantar comharthaí urrúis a eisiúint ach go fánach sa phríomh‑mhargadh, agus cuirtear teorainn le húsáid fhéideartha DLT i margaí airgeadais, mar a léirítear le heaspa bonneagar margaidh atá bunaithe ar DLT (cuir i gcás ionaid trádála nó taisclanna lárnacha urrús) lena gcumasaítear comharthaí urrúis a thrádáil agus idirbhearta a réiteach.
Is riosca suntasach do shláinte oibrithe é an nochtadh oibrithe do charcanaiginí agus só-ghineacha. De réir EU-OSHA, tá an ailse ina cúis le 52 % de bhásanna ceirde bliantúla san Aontas Eorpach. Ar an gcúis sin, leanann an Coimisiún dá phróiseas féin de bheith ag tabhairt na Treorach ar Charcanaiginí agus ar Shó-ghineacha (CMD) cothrom le dáta tríd an mbaisc seo, an ceathrú baisc de Theorainnluachanna um Nochtadh Ceirde (OELanna) breise a bheartú. Tá sé sin i gcomhréir le CMD, lena gceanglaítear nach mór OELanna a shocrú le haghaidh gach ceann de na carcanaiginí agus só-ghinigeacha sin ar féidir sin a dhéanamh ina leith i bhfianaise na faisnéise atá ar fáil.

Faoi láthair bíonn níos mó ná aon mhilliún oibrithe den Aontas nochta do thrí shubstaint a dtugtar aghaidh orthu sa tionscnamh seo, eadhon aicrilinítríl, comhdhúile nicile agus beinséin. I gcás nach ndéanfaí aon ghníomhaíocht ar leibhéal an Aontais, bheadh an nochtadh ceirde do na trí shubstaint sin ina gcúis le beagnach 2000 cás ailse agus galair eile a bhaineann leis an obair ann thar an 60 bliain atá le teacht.
Is cineál sócmhainní digiteacha iad criptea-shócmhainní a bhraitheann go príomha ar chripteagrafaíocht agus ar theicneolaíocht mórleabhar dáilte (DLT). Is féidir le criptea-shócmhainní cáiliú mar ionstraimí airgeadais faoin Treoir Maidir le Margaí in Ionstraimí Airgeadais – MiFID II nó mar ‘ríomh-airgead’ faoin Treoir um Airgead Leictreonach – EMD2), cé nach mbíonn an chuid is mó díobh faoi scáth raon feidhme rialachán airgeadais AE.

I gcás nach gclúdaítear criptea-shócmhainní le rialachán airgeadais AE, fágann an easpa rialacha is infheidhme do sheirbhísí a bhaineann leis na sócmhainní sin (amhail malartuithe, ardáin trádála, soláthraithe coimeádta tiachóg) go mbíonn tomhaltóirí agus infheisteoirí ar neamhchosaint ar rioscaí suntasacha. Tá riosca mór ann do shláine an mhargaidh (e.g. cúbláil an mhargaidh) i margadh tánaisteach na gcriptea-shócmhainní. Tá rialacha curtha i bhfeidhm ag roinnt de na Ballstáit ar an leibhéal náisiúnta do gach ceann – nó fothacar – de na criptea-shócmhainní nach bhfuil faoi scáth rialachán reatha an Aontais. Eascraíonn ilroinnt rialála amach as seo, rud a dhéanann saobhadh ar iomaíochas sa Mhargadh Aonair, a fhágann gur deacra do soláthraithe seirbhísí criptea-shócmhainní a ngníomhaíochtaí trasteorann agus a dtagann arbatráiste rialála as. Cé go bhfuil margadh na gcriptea-shócmhainní beag go fóill agus nach baol faoi láthair don chobhsaíocht airgeadais é, tá méadú leanúnach ag teacht ar an bhforiomlán trádála laethúil. Is féidir le dúshláin bhreise a bheith ag baint le ‘cripteamhona cobhsaí’ mar a thugtar orthu (fothacar criptea-shócmhainní a bhfuil tréithe acu lena ndéantar a bpraghas a chobhsú) má ghlacann tomhaltóirí go forleathan leo (e.g. cobhsaíocht airgeadais agus ceannasacht airgeadaíochta). Chun arbatráiste rialála a sheachaint agus le cosaint leormhaith do thomhaltóirí a áirithiú, ba cheart go mbeadh láimhseáil rialála na ‘cripteamhonaí cobhsaí’ sin ag brath ar a ndearadh sonrach. In éagmais creat AE do chriptea-shócmhainní, cuirfidh easpa muinín úsáideoirí i gcriptea-shócmhainní isteach ar fhorbairt an mhargaidh seo, rud a fhágann go gcailltear deiseanna i dtéarmaí ionstraimí íocaíochta tapa, neamhchostasach agus éifeachtúil nó foinsí nua maoinithe do chomhlachtaí de chuid an Aontais.

I gcás ina gclúdaítear criptea-shócmhainní le reachtaíocht an Aontais maidir le seirbhísí airgeadais, tá easpa deimhneachta dlíthiúla maidir leis an mbealach a chuirtear i bhfeidhm rialacháin airgeadais AE atá ann cheana (e.g. Rialachán Réamheolaire , MIFID II agus Taiscí Lárnacha Slándála ). Cuireann sé seo le heisiúintí fánacha ceadchomhartha urrúis a bheith sa bhunmhargadh, agus cuireann sé srian leis an úsáid a d’fhéadfaí a bhaint as DLT i margaí airgeadais, rud is léir ón easpa bonneagar margaidh DLT-bhunaithe (amhail ionaid trádála nó taisclanna lárnacha slándála) lena gcumasaítear trádáil chóid urrúis agus socraíocht idirbheart.
Is iad seo a leanas na fadhbanna a) tuairisciú teoranta ar airgead a thuilltear trí ardáin dhigiteacha; b) neamhéifeachtúlachtaí maidir le comhar idir na córais riaracháin chánach. De réir mar a mhéadaíonn an geilleagar digiteach agus ós rud é go bhfuiltear ag ceapadh go dtiocfaidh fás air sna blianta atá le teacht, táthar ag ceapadh go n-éireoidh na fadhbanna níos measa in éagmais idirghabháil an Aontais. Léiríodh sa mheastóireacht ar an Treoir maidir le Comhar Riaracháin go bhfuil an creat láidir go ginearálta ach nach bhfuil an leas céanna á bhaint as na huirlisí ag na Ballstáit uile. Trí shoiléirithe a sholáthar maidir le gnéithe spriocdhírithe comhair riaracháin (sainmhíniú ar ábharthacht intuartha, iniúchtaí comhpháirteacha, iarrataí ó ghrúpaí), meastar go gcuirfear feabhas ar éifeachtúlacht agus ar éifeachtacht comhair riaracháin. Maidir le cineál digiteach domhanda gheilleagar an Ardáin Dhigitigh chomh maith le hioncam ilroinnte a shaothraítear trí ardáin éagsúla agus difríochtaí maidir le ceanglais tuairiscithe ó thír go tír, is dúshláin iad maidir le tuairisciú cuí airgead a thuilltear trí ardáin dhigiteacha. Measann na Ballstáit go mbíonn tuairisciú teoranta ann go measartha rialta. Cur chun feidhme éagsúil agus úsáid éagsúil faisnéise is cúis le comhar neamhéifeachtúil. Is iad na hardáin dhigiteacha agus na córais riaracháin chánach na páirtithe leasmhara is mó a ndéantar difear dóibh.
Ar an gcéad dul síos, scrúdaíonn IA na hiarmhairtí a bhaineann leis an easpa cumhachtaí rialála in BMR chun aistriú rianúil ón tagarmharc criticiúil (sa chás seo, Ráta Londan a Thairgtear Idir Bainc nó “LIBOR”, a bhfuiltear ag súil lena scor roimh dheireadh 2021). Meastar gurb é 8-12 trilliún USD ar fud an domhain an luach atá le stoc na gconarthaí leagáide a thagróidh do LIBOR USD ar dháta a scortha (agus cuid mhór de ar chláir chomhardaithe banc sna Ballstáit uile). In éagmais ráta comharba ainmnithe , tá riosca ard ann go gcuirfear na conarthaí sin ó rath. Ar an dara síos, déanann IA measúnú ar iarmhairtí BMR d’imreoirí Eorpacha ag baint leasa as spotrátaí airgeadra eachtraí chun iad féin a chosaint (a fhálú) ó athruithe a d'fhéadfadh teacht ar rátaí malairte. Ós rud é go mbítear ag súil le nach gcomhlíonfaidh a lán spotrátaí riachtanais BMR chun go n‑úsáidfí san Aontas iad, ní dhéanfaidh bainc Eorpacha conarthaí fálaithe atá nasctha leo a thairiscint d’onnmhaireoirí agus d’infheisteoirí Eorpacha.

Is é an rogha thosaíochta do thagarmharcanna criticiúla riarthóir don ráta atá á scor a shainordú nuair a fhoilseofar ráta athsholáthair a bhfuil teorainn ama leis do na tagairtí uile i gconarthaí a aibíonn tar éis an dáta scortha. Rogha eile is ea go bhfágfaí ceapadh an ráta athsholáthair faoin margadh agus go bhforálfaí d’údarúchán simplithe do ráta dá leithéid. An tríú rogha is ea go dtabharfaí díolúine ó chomhlíontacht BMR d’aon ráta a ceapadh go príobháideach go ceann tréimhse teoranta. An ceathrú rogha is ea go sainordófaí ráta athsholáthair buan a d’fhéadfaí a úsáid do chonarthaí nua agus do chonarthaí atá ann cheana. Is é an rogha thosaíochta chun go gceadófaí úsáid leanúnach spotrátaí airgeadra díolúine ó BMR a thabhairt do rátaí beartas poiblí áirithe arna ainmniú ag an Coimisiún. Rogha eile is ea é go dtabharfaí don Choimisiún an chumhacht le rátaí “criticiúla” tríú tír a ainmniú (faoi réir rialacha BMR). Tá dhá rogha eile a d’údaródh conarthaí díorthach a thagraíonn do rátaí a tugadh isteach ar mhaithe le fálú ar riosca airgeadra, nó a thabharfadh díolúine ó BMR dóibh.
Bíonn an earnáil airgeadais ag brath go mór ar theicneolaíochtaí faisnéise agus cumarsáide (TFC). Is dócha go gcuirfidh paindéim COVID-19 dlús leis seo, toisc na buntáistí a bhaineann le cianrochtain leanúnach ar sheirbhísí airgeadais a áirithiú. Le spleáchas ar theicneolaíochtaí digiteacha, áfach, tagann imní; ní mór do ghnólachtaí a bheith in ann aon chur isteach a d’fhéadfadh a bheith ann ar TFC a sheasamh chun go dtabharfar aghaidh ar theagmhais agus ar bhagairtí digiteacha agus go gcoinneofar seirbhísí ar bun. In earnáil airgeadais atá an-idirnasctha ina n‑úsáidtear seirbhísí ríthábhachtacha trasteorann a bhfuil an fíorgheilleagar ag brath uirthi, cé go mbíonn na leochaileachtaí a eascraíonn ó spleáchas TFC infheidhme maidir le gach earnáil eacnamaíoch, is suntasaí iad de bharr (1) an úsáid dhomhain agus leathan TFC agus (2) an poitéinseal atá ag iarmhairtí teagmhas oibríochtúil i ngnólacht airgeadais nó fo-earnáil airgeadais amháin a leathadh go tapa chuig gnólachtaí eile nó chuig codanna eile den earnáil airgeadais agus chuig an gcuid eile den gheilleagar ar deireadh.

In ainneoin ardleibhéal comhtháthaithe margaidh agus rialála san earnáil airgeadais agus rath uirthi gan ach tacar amháin rialacha comhchuibhithe – bhí leabhar rialacha aonair an Aontais –, freagairt an Aontais do riachtanais mhéadaithe athléimneachta oibríochtúla ar an leibhéal cothrománach agus ar an leibhéal earnála araon, bhí sé:

-bunaithe ar chomhchuibhiú íosta, agus ar an gcaoi sin, ag tabhairt deise le haghaidh léirmhíniú náisiúnta agus ilroinnt sa mhargadh aonair, nó

-róghinearálta agus a chur i bhfeidhm teoranta, ag tabhairt aghaidh ar riosca oibriúcháin foriomlán go pointí éagsúla, ag rialáil i bpáirt ar roinnt comhpháirteanna den athléimneacht oibríochtúil dhigiteach (e.g. bainistiú riosca TFC, an tuairisciú teagmhas agus an riosca tríú páirtí TFC) agus ag an am céanna, ag fágáil cinn eile ar lár (tástáil).

Le hidirghabháil an Aontais níor tugadh aghaidh go dtí seo ar riosca oibríochtúil ar bhealach a chomhfhreagraíonn do riachtanais na ngnólachtaí airgeadais leochaileachtaí in TFC a sheasamh, iad a fhreagairt nó teacht slán uathu, ná ní chuirtear uirlisí ar fáil do mhaoirseoirí airgeadais chun a sainordú a chomhlíonadh chun an éagobhsaíocht airgeadais a eascraíonn as na leochaileachtaí sin in TFC a shrianadh.

Mar thoradh ar na bearnaí agus na neamhréireachtaí atá ann faoi láthair, tá go leor tionscnamh náisiúnta neamhchomhordaithe (e.g. maidir le tástáil) agus cur chuige maoirseachta (e.g. maidir le spleáchais tríú páirtí TFC), rud a chiallaíonn go mbíonn forluí ann, dúbláil ceanglas agus costais arda riaracháin agus comhlíonta le haghaidh gnólachtaí airgeadais trasteorann nó a chiallaíonn go mbíonn rioscaí TFC ann nach mbraitear ná nach dtugtar aghaidh orthu. Ar an iomlán, ní ráthaítear cobhsaíocht ná sláine na hearnála airgeadais agus tá an margadh aonair maidir le seirbhísí airgeadais ilroinnte i gcónaí, agus dá réir sin, tá cosaint tomhaltóirí agus infheisteoirí á lagú.
Agus ailíniú “rialachais” agus “tuairiscithe CO2” curtha as an áireamh chun cuspóirí MRV an Aontais a chaomhnú, rinneadh measúnú ar 3 rogha beartais. Léiríodh le Rogha 1 cad a tharlódh mura ndéanfaí aon ghníomhaíocht. Le Rogha 2, rinneadh measúnú ar chásanna éagsúla cuíchóirithe chun an tualach riaracháin a laghdú agus cuspóirí MRV an Aontais a chosaint. Léiríodh le Rogha 3 comhchuibhiú teicniúil iomlán an dá chóras.

I gcomhréir le Rogha 2, is é rogha na tosaíochta é an dá chóras a chuíchóiriú ó thaobh sainmhínithe, paraiméadair faireacháin, pleananna agus teimpléid faireacháin chun ualaigh riaracháin a laghdú, ach gan rialachas, raon feidhme, fíorúchán, trédhearcacht ná ceanglais tuairiscithe CO2 a mhodhnú, agus é sin go léir chun cuspóirí MRV an Aontais a chaomhnú.
Formhór na nardán ar líne, is trasna teorainneacha a bhíonn siad ag oibriú, agus cuireann siad an rochtain ar ábhar i gcumas gan beann ar an áit a bhfuil úsáideoirí ná soláthraithe na faisnéise lonnaithe. Tá reachtaíocht déanta ag na Ballstáit sa réimse a bhaineann le hábhar neamhdhleathach ar líne a bhaint anuas, ach maidir le riachtanas áirithiú na slándála poiblí ar an leibhéal náisiúnta, sin rud is gá a chur i gcothrom le saoirse bhunúsach an tsoláthair seirbhísí, agus le saoirse na bunaíochta faoi rialacha an mhargaidh aonair.

Is cosúil creat de rialacha náisiúnta gan mórán iomláine a bheith ag teacht chun cinn, nó tá an baol sin ann, rud a chuirfeadh an tsaoirse le bunaíocht éifeachtach a chleachtadh i gcontúirt chomh maith leis an tsaoirse i leith seirbhísí soláthraithe san Aontas, rud nach ndéanfadh fós ach teorainn a chur le héifeachtacht an chomhraic in aghaidh ábhar sceimhlitheoireachta ar líne, mar is ardú ar chostais chomhlíonta do ghnólachtaí an toradh a bheadh air.

Ní leor ann féin gníomh na mBallstát le dul i ngleic go héifeachtach leis an dúshlán atá i srianadh an ábhair neamhdhleathaigh atá ar fáil ar líne, ó tharla an cineál seirbhísí atá i gceist, agus an dul chun ilroinnte atá ag tarlú sa mhargadh inmheánach.